KOMISIJAS ATZINUMS atbilstīgi Līguma par Eiropas Savienības darbību 294. panta 7. punkta c) apakšpunktam, par Eiropas Parlamenta grozījumu Padomes nostājā par priekšlikumu EIROPAS PARLAMENTA UN PADOMES regulai, ar ko groza Padomes Regulas (EK) Nr. 1528/2007 I pielikumu attiecībā uz vairāku valstu izslēgšanu no to reģionu vai valstu saraksta, kas pabeigušas sarunas /* COM/2013/0277 final - 2011/0260 (COD) */





2011/0260 (COD) KOMISIJAS ATZINUMS atbilstīgi Līguma par Eiropas Savienības darbību 294. panta 7. punkta c) apakšpunktam, par Eiropas Parlamenta grozījumu Padomes nostājā par priekšlikumu EIROPAS PARLAMENTA UN PADOMES regulai, ar ko groza Padomes Regulas (EK) Nr. 1528/2007 I pielikumu attiecībā uz vairāku valstu izslēgšanu no to reģionu vai valstu saraksta, kas pabeigušas sarunas 1. Ievads Līguma par Eiropas Savienības darbību 294. panta 7. punkta c) apakšpunktā paredzēts, ka Komisijai jāsniedz atzinums par Eiropas Parlamenta otrajā lasījumā ierosinātajiem grozījumiem. Turpmāk ir sniegts Komisijas atzinums par diviem Parlamenta ierosinātajiem grozījumiem. 2. Vispārīga informācija Kad 2000. gadā tika parakstīts Kotonū nolīgums, kurā noteikti principi un noteikumi par ekonomiskās partnerības nolīgumiem (EPN) ar Āfrikas, Karību jūras reģiona un Klusā okeāna (ĀKK) valstīm un reģioniem un par sarunu procesu, kas izriet no tiem, vairākas valstis 2007. gada beigās noslēdza sarunas un parafēja pagaidu EPN. Lai izvairītos no tirdzniecības preferenču traucējumiem, Padomes 2007. gada 20. decembra Regulā (EK) Nr. 1528/2007 („tirgus piekļuves regula”) ir izklāstīti nosacījumi tirdzniecības preferenču vienpusējai iepriekšējai pagaidu piemērošanai, ko veic ES no 2008. gada 1. janvāra, gaidot EPN ratifikāciju. 19 ĀKK valstis ir veikušas savu EPN ratifikācijai nepieciešamos pasākumus, bet 17 valstis to nav izdarījušas. Saskaņā ar kritērijiem, kas noteikti tirgus piekļuves regulas 2. panta 3. punktā, šīs 17 valstis vairs neatbilst tirgus piekļuves regulas nosacījumiem un tādējādi tirdzniecības preferences vairs nebūtu jāsaglabā. 3. Komisijas priekšlikuma mērķis Ar šo Komisijas priekšlikumu ir paredzēts grozīt to valstu sarakstu, kuras gūst labumu no preferencēm (regulas I pielikums), 2014. gada 1. janvārī svītrojot tās valstis, kuras joprojām nav veikušas nepieciešamos pasākumus, lai ratificētu EPN. Priekšlikums paredzēts, lai nodrošinātu taisnīgu attieksmi pret EPN partneriem, kuri ir pilnībā izpildījuši savas saistības. 4. Komisijas atzinums par Eiropas Parlamenta ierosinātajiem grozījumiem – Spēkā stāšanās dienas atlikšana Otrajā lasījumā Eiropas Parlaments ierosina atlikt dienu, kurā stājas spēkā grozījums tirgus piekļuves regulā, par desmit mēnešiem, t. i., līdz 2014. gada 1. oktobrim. Komisija dod priekšroku savam sākotnējam priekšlikumam par stāšanos spēkā 2014. gada 1. janvārī, jo turpmāka kavēšanās palielina risku, kurš saistīts ar pagaidu kārtības pagarināšanu, kas nevar nodrošināt stabilu juridisko pamatu ĀKK valstu piekļuvei tirgum. Tomēr, lai nodrošinātu iestāžu savstarpējo vienotību un ievērojamu balsu vairākumu grozījuma priekšlikuma pieņemšanai, grozījums tomēr ir pieņemams. – Grozījums, kas ierobežo pilnvaru deleģēšanu Otrais Eiropas Parlamenta grozījums ir saistīts ar laika ierobežojumu attiecībā uz Komisijai piešķirto pilnvaru deleģēšanu. Lai gan Komisija sākotnēji nebija ierosinājusi laika ierobežojumu, Eiropas Parlaments ierosināja ierobežot pilnvaru piešķiršanu uz pieciem gadiem ar automātisku atjaunošanu. Lai gan šī nav pieeja, kurai Komisija dod priekšroku, tā nerada īpašas problēmas un tālab ir pieņemama. 5. Secinājums Atbilstoši Līguma par Eiropas Savienības darbību 293. panta 2. punktam Komisija groza savu priekšlikumu, kā norādīts iepriekš.